ຕຳຫລວດ​ລາວ​ ສ້າງຕັ້ງ ໜ່ວຍ​ສະເພາະກິດ ເພື່ອປາບ​ປາມ​ ຂະ​ບວນການ ​ຄ້າ​ຢາ​ເສບ​ຕິດ
ຄະນະ​ກຳມະການ​ກວດກາຢາ​ເສບ​ຕິດ ​ລາຍ​ງານ​ວ່າ ​ຊາຍ​ແດນລາວ​-​ຫວຽດນາມ ​ ໄດ້​ຖືກ​ສວຍ​ໃຊ້​ເປັນ ​ເສັ້ນທາງລັກລອບ​ຂົນ​ສົ່ງ ​ຢາ​ເສບ​ຕິດ​ ​ໄປ​ຕ່າງປະ​ເທດ ຫຼາຍຂຶ້ນນັບ​ມື້.
ທາງການຕຳຫລວດລາວສ້າງຕັ້ງໜ່ວຍພິເສດ ເພື່ອປາບປາມ ຂະບວນການຄ້າຍາເສບຕິດຂ້າມຊາດທີ່ເຄື່ອນໄຫວຢູ່ໃນເຂດ ຊາຍແດນລາວ ທີ່ຕິດຕໍ່ກັບປະເທດເພື່ອນບ້ານໃນລຸ່ມແມ່ນ້ຳ ຂອງ ດ້ວຍກັນ ທ່ານກຸ ຈັນສີນາ ປະທານຄະນະກຳມະການຄວບຄຸມ ແລະກວດ ກາຢາເສບຕິດແຫ່ງຊາດລາວ ຖະແຫລງຢືນຢັນວ່າ ທາງການລາວໄດ້ດຳເນີນມາດຕະການສະກັດກັ້ນ ແລະປາບປາມການຄ້າຢາເສບຕິດຢ່າງເຂັ້ມງວດ ທັງພາຍໃນປະເທດແລະທີ່ພົວ ພັນກັບຕ່າງປະເທດ ໂດຍສະເພາະແມ່ນການຮ່ວມມືກັບ ປະເທດທີ່ມີເຂດຊາຍແດນຕິດກັບລາວນັ້ນ ທາງການລາວກໍໄດ້ສ້າງຕັ້ງໜ່ວຍພິເສດ ຂຶ້ນມາຮັບຜິດຊອບໃນການຮ່ວມມືກັບ ໜ່ວຍງານຂອງປະເທດເພື່ອນບ້ານເປັນການສະເພາະ ດັ່ງທີ່ທ່ານກຸ ໄດ້ເນັ້ນຢ້ຳວ່າ: ກ່ອນໜ້ານີ້ ຄະນະກຳມະການຄວບຄຸມ ແລະກວດກາຢາເສບ ຕິດແຫ່ງຊາດລາວ ກໍໄດ້ລາຍງານວ່າ ເຂດຊາຍແດນທາງບົກ ລະຫວ່າງລາວກັບຫວຽດນາມ ໄດ້ຖືກຂະບວນການຄ້າຢາເສບ ຕິດຂ້າມຊາດ ສວຍໃຊ້ເປັນເສັ້ນທາງລັກລອບຂົນສົ່ງຢາເສບຕິດ ຈາກເຂດສາມຫລ່ຽມຄຳໄປຕ່າງປະເທດຫຼາຍຂຶ້ນນັບມື້ໂດຍເສັ້ນ ທາງທີ່ແກ້ງຄ້າຢາເສບຕິດນຳໃຊ້ຫຼາຍທີ່ສຸດໃນລາວ ກໍຄືຖະໜົນ ເລກ 13 ຈາກພາກເໜືອຕໍ່ມາຍັງຖະໜົນເລກ 9 ໃນແຂວງສະ ຫວັນນະເຂດ ຕໍ່ໄປຍັງຫວຽດນາມ ແລະປະເທດທີ 3 ຕາມລຳດັບ ຍິ່ງໄປກວ່ານັ້ນ ການທີ່ຂະບວນການຄ້າຢາເສບຕິດຂ້າມຊາດ ໄດ້ຫັນມາໃຊ້ເຂດແດນລາວ ເປັນເສັ້ນທາງໃນການລັກລອບຂົນສົ່ງຢາເສບຕິດ ຈາກເຂດສາມຫລ່ຽມຄຳ ໄປຍັງປະເທດ ທີ 3 ຫຼາຍຂຶ້ນດັ່ງກ່າວນີ້ ຍັງເປັນປັດໄຈສຳຄັນ ທີ່ຊຸກຍູ້ໃຫ້ເຍົາວະຊົນລາວພາກັນຫັນໄປ ຊົມໃຊ້ຢາເສບຕິດເພີ້ມຂຶ້ນນັບມື້ອີກດ້ວຍ ໂດຍສະເພາະແມ່ນການເສບຢາບ້າໃນກຸ່ມນັກ ຮຽນ ນັກສຶກສານັ້ນ ຖືເປັນບັນຫາທີ່ໜ້າຫ່ວງທີ່ສຸດ ເຖິງແມ່ນວ່າກະຊວງສຶກສາທິການແລະກິລາ ຈະໄດ້ພະຍາຍາມແກ້ໄຂບັນຫາດັ່ງກ່າວແລ້ວ ກໍຕາມ ແຕ່ກໍຍັງບໍ່ສາມາດເຮັດໃຫ້ສະພາບການດີຂຶ້ນໄດ້ເລຍ ຊຶ່ງຈະເຫັນໄດ້ຈາກການທີ່ ຄະນະກຳມະການຄວບຄຸມແລະກວດກາຢາເສບຕິດແຫ່ງຊາດ ໄດ້ກວດນ້ຳປັດສະວະຂອງ ນັກຮຽນນັກສຶກສາ ໂດຍບໍ່ໄດ້ມີການແຈ້ງລ່ວງໜ້າຢູ່ໃນເຂດ 145 ເມືອງ ເມື່ອປີ 2012 ທີ່ ພົບວ່າ ມີນັກຮຽນນັກສຶກສາຈຳນວນຫຼາຍກວ່າ 6 ໝື່ນຄົນ ທີ່ໃຊ້ຢາເສບຕິດ ສ່ວນການສຸ່ມ ກວດໃນປີ 2013 ກໍພົບວ່າ ມີນັກຮຽນນັກສຶກສາລາວ ກວ່າ 8 ໝື່ນຄົນ ທີ່ໃຊ້ຢາເສບຕິດ ແລະໃນປີ 2014 ນີ້ ກໍເຊື່ອວ່າ ຈະມີເຍົາວະຊົນລາວ ເຂົ້າໄປຫຍຸ້ງກ່ຽວກັບຢາເສບຕິດຫຼາຍ ຂຶ້ນ ເພາະການສຳຫລວດເມື່ອທ້າຍປີຜ່ານມາ ພົບວ່າ ມີເຍົາວະຊົນລາວເກີນກວ່າ 245,000 ຄົນ ທີ່ຢູ່ໃນສິ່ງແວດລ້ອມທີ່ມີຄວາມສ່ຽງສູງ ທີ່ຈະເຂົ້າໄປຫຍຸ້ງກ່ຽວກັບຢາເສບ ຕິດ ນັ້ນເອງ ທາງດ້ານເຈົ້າໜ້າທີ່ຕຳຫລວດໃນໜ່ວຍປາບປາມຢາເສບຕິດ ກໍເປີດເຜີຍວ່າ ການກວດຄົ້ນ ສະຖານທີ່ຕ່າງໆທີ່ສົງໄສວ່າ ໄດ້ລັກລອບຜະລິດຢາເສບຕິດໃນຕະຫລອດປີ 2013 ທີ່ຜ່ານ ມາ ນອກຈາກຈະສາມາດຈັບກຸມນັກຄ້າ ແລະຢຶດຢາເສບຕິດຂອງກາງໄດ້ ຢ່າງຫລວງຫຼາຍ ແລ້ວ ກໍຍັງເຮັດໃຫ້ຮັບຮູ້ເປັນຄັ້ງທຳອິດວ່າ ໄດ້ມີການລັກລອບຜະລິດເຮໂຣອີນ ແລະຢາບ້າ ຢູ່ໃນລາວແລ້ວ ອີກດ້ວຍ ທັງນີ້ໂດຍໜ່ວຍປາບປາມຢາເສບຕິດ ໄດ້ກວດພົບອຸປະກອນຜະລິດເຮໂຣອີນ ແລະເຄື່ອງ ອັດເມັດຢາບ້າ ຈຳນວນຫຼາຍເຄື່ອງ ທີ່ສາມາດເຄື່ອນຍ້າຍເພື່ອຫລົບໜີການຈັບກຸມໄດ້ຢ່າງ ຄ່ອງຕົວ ແລະເປັນເທັກໂນໂລຈີສະໄໝໃໝ່ ທີ່ຖືກນຳມາໃຊ້ໃນການຜະລິດເຮໂຣອີນ ແລະ ຢາບ້າ ໂດຍອຸປະກອນດັ່ງກ່າວມີຂະນາດກະທັດລັດ ທີ່ສາມາດເຄື່ອນຍ້າຍແລະຊຸກເຊື່ອງ ໄວ້ໃນລົດຕູ້ໄດ້ນັ້ນເອງ ຍິ່ງໄປກວ່ານັ້ນ ໜ່ວຍປາບປາມຢາເສບຕິດຂອງລາວ ກໍຍັງສາມາດຈັບກຸມນັກຄ້າຢາເສບ ຕິດໄດ້ 2,140 ຄົນ ພ້ອມກັບຢຶດເຮໂຣອີນ ໄດ້ 165 ກິໂລກຣາມ ຢາບ້າ 15 ລ້ານກວ່າເມັດ ກັນຊາແຫ້ງກວ່າ 5 ໂຕນ ຝິ່ນ 89 ກິໂລກຣາມ ຢາໄອຊ໌ 27 ກິໂລກຣາມ ໂຄເຄນກວ່າ 10 ກິໂລກຣາມ ສານເຄມີທີ່ໃຊ້ໃນການຜະລິດຢາບ້າ ແລະເຮໂຣອີນ 122 ກິໂຣກຣາມ ອຸປະ ກອນ ທີ່ໃຊ້ໃນການຜະລິດຢາເສບຕິດ 4 ໜ່ວຍ ອາວຸດສົງຄາມຫຼາຍກວ່າ 100 ລາຍການ ພ້ອມດ້ວຍລູກປືນອີກ 2,000 ກວ່ານັດ ແລະຊັບສິນຕ່າງໆ ຫຼາຍຮ້ອຍຕື້ກີບ